**Nevada** er en delstat i USA som ligger sørvest i landet. Den grenser til Oregon og Idaho i nord, Utah i øst, Arizona i sørøst og til California i sør og vest.

Nevada er blant annet kjent for Las Vegas og Area 51. Den har fått kallenavnet «Silver State» etter de rike mineralforekomstene, først og fremst av sølv, som ble oppdaget på 1800-tallet.

Nevada ligger øst for fjellkjeden Sierra Nevada som staten også har fått sitt navn etter. Landskapet består til store deler av ørken og fjell og er tynt befolket. Området har vært befolket av indianere i over 20 000 år, og de første nybyggerne fra Europa kom på slutten 1700-tallet. Disse var først og fremst spanske misjonærer og pelshandlere. På 1800-tallet var det nybyggere og gullgravere som bosatte seg i området, og i 1848 avstod Mexico det til USA. I 1859 ble det gjort store sølvfunn i Comstock Lode, noe som resulterte i en stor økning i antallet nybyggere. I 1870-årene var det nedgangstider i sølvindustrien, og det ble da satset på kvegdrift. Da inntjeningen i begge disse næringene senere viste seg å ikke være god nok, ble mange byer forlatt, og en rekke spøkelsebyer ble resultatet. På begynnelsen av 1930-tallet vedtok delstatsforsamlingen lover som tillot prostitusjon og gambling. Det ble også innført nye lover som gjorde det enklere å inngå ekteskap og skilsmisse. Dette førte til at kapital fra andre deler av USA ble investert i luksushoteller og kasinoer rundt byene Las Vegas og Reno. Turismen førte til et kraftig oppblomstring av økonomien, og den tradisjonelle industrien fikk et oppsving da den fikk tilgang til billig strøm da Hooverdammen i Coloradoelven ble bygget. Mesteparten av befolkningen bor i området rundt Las Vegas og Reno. De store, folketomme områdene i staten har blitt brukt til militære formål som prøvesprenging av atomvåpen. 

Formasjoner i Cathedral Gorge Start Park

Geografi
--------

Humboldtelva i Nevada.
Fjellblåfugl (*Sialia currucoides*), Nevadas delstatsfugl.
Ørkenskilpadde (*Gopherus agassizii*).
Nevada består av mange fjell, og det finnes over 150 fjellkjeder i delstaten, blant annet Sierra Nevada på grensen mellom Nevada og California. Mange av fjelltoppene stiger over 3000 moh. Store deler av Nevada er tørt og består av ørken, og det svært tørre området Great Basin dekker mesteparten av delstaten. Sørlige deler av Nevada dekkes av Mojaveørkenen, som strekker seg over grensen fra California.

Elva Humboldt i det nordlige Nevada starter i Humboldt Wells i Elko County øst i delstaten og munner ut i Humboldt Sink vest i delstaten, nordøst for Reno. Coloradoelva går langs grensen mellom Nevada og Arizona, hvor Hooverdemningen er bygd. Den kunstige innsjøen Lake Mead har blitt demmet opp på grunn av demningen. Lake Mead er den største menneskeskapte innsjøen i verden og USAs største vannreservoar. Innsjøen ligger øst for Las Vegas. Andre store innsjøer i Nevada er Tahoesjøen vest for Carson City, på grensa mellom Nevada og California, og Pyramide Lake nord for Reno.

### Klima

Nevada er den tørreste delstaten i USA. På grunn av Nevadas beliggenhet i ørkenen er det forholdsvis varmt om sommeren. Om vinteren er det mildt i de sørlige områdene, mens de nordlige områdene av delstaten er kaldere og lengre.

### Flora og fauna

I Nevadas skogområder vokser det ulike typer furutrær, blant annet *Pinus monophylla*, Nevadas offisielle delstatstre. Kreosotbusker er vanlige i det sørlige Nevada, og *Artemisia tridentata* er også vanlig i mange deler av delstaten. Ulike blomster, som gudeblom og ulike fioler, er også vanlige. Planter fra slektene *Prosopis* og *Yucca* er vanlige, og over 30 ulike kaktusarter finnes også i Nevada.

Noen av de større pattedyrarter i Nevada er tykkhornsau, gaffelbukk og ulike typer hjorter, blant annet mulhjort. Det finnes også rundt 250 svartbjørner på Nevada-siden av Tahoesjøen. Delstaten er også hjem til flere kaninarter og andre gnagere. Det finnes også små områder med snøgeit, og rovdyr som prærieulv, rødgaupe og puma finnes også i staten. I ørkenområdene ulike krypdyr, blant annet gekkoer, paddeiguaner, landskilpadder og flere ulike klapperslanger.

Nevadas delstatsfugl er fjellblåfugl. Andre fuglearter i Nevada inkluderer salviejerpe, ulike dykkerarter, trompetersvane og vaktel. Vanlige fiskearter i Nevada er lakseabbor, svart lakseabbor og andre lignende fiskearter, ørret og noen mallearter.

### Byer

Den største byen i Nevada er Las Vegas. Størsteparten av befolkningen i Nevada bor i områdene rundt Las Vegas og Reno og Carson City. Over to tredjedeler av Nevadas nesten tre millioner innbyggere bor i Clark County, fylket hvor Las Vegas ligger.

| Nr. | By | Befolkning (2010) |
| --- | --- | --- |
| 1. | Las Vegas | 583 756 |
| 2. | Henderson | 257 729 |
| 3. | Reno | 225 221 |
| 4. | Paradise | 223 167 |
| 5. | North Las Vegas | 216 961 |
| 6. | Sunrise Manor | 189 372 |
| 7. | Spring Valley | 178 395 |
| 8. | Enterprise | 108 481 |
| 9. | Sparks | 90 264 |
| 10. | Carson City | 55 274 |

* Byer i Nevada
* Las Vegas, Nevadas største by.Las Vegas, Nevadas største by.
* Henderson, Nevadas nest største by.Henderson, Nevadas nest største by.
* Reno, Nevadas tredje største by.Reno, Nevadas tredje største by.
* Capitol i Carson City, Nevadas hovedstad.Capitol i Carson City, Nevadas hovedstad.
* Las Vegas Strip.Las Vegas Strip.
* Forsteder utenfor Las Vegas.Forsteder utenfor Las Vegas.
* Sparks, Nevadas niende største by.Sparks, Nevadas niende største by.
* Rådhuset i North Las Vegas, Nevadas femte største by.Rådhuset i North Las Vegas, Nevadas femte største by.

Historie
--------

Virginia City i 1867.
Tonopah i 1913.
Gruvearbeidere i Mohawk-gruven i Goldfield mellom 1900 og 1905.
Soppsky etter en atomprøvesprengning, sett fra Las Vegas.
### Før-europeisk tid

Før europeerne utforsket området av det som i dag er Nevada, var området bebodd av innfødte amerikanere, blant annet av paiute-, shoshone- og washoefolkene.

### Europeisk utforsking

De første europeerne som utforsket Nevada-området, var fra Spania. De kalte området ‘’Nevada’’ (‘’snøfall’’) på grunn av snøen som la seg over fjellene Sierra Nevada om vinteren. Senere ble området underlagt Ny-Spania Misjonærer og pelshandlere dro også til Nevada, blant annet en gruppe spanske fransiskanere, som fulgte ruten brukt av Francisco Garcés misjonsreiser fra New Mexico til California i 1775 og 1776. 
I 1825 ble nordre og sentrale deler av Nevada utforsket av pelshandlere fra Hudson Bay Company, og et par år senere ledet Jedediah Smith en gruppe amerikanske handlere inn i Las Vegas Valley og Great Basin. Flere handlere kom langs handelsruter fra Santa Fe og Los Angeles, og flere områder av Great Basin-ørkenen og Sierra Nevada ble utforsket.

### 1800-tallet

Da Mexico ble selvstendig fra Spania i 1821, ble Nevada en del av Mexico. I 1848, etter den meksikansk-amerikanske krigen og freden i Guadalupe Hidalgo, ble Nevada underlagt USA, og i 1850 ble området en del av Utah-territoriet. I 1949 ble en liten bosetting opprettet på Mormon Station (nå Genoa i Carson Valley vest i Nevada, sør for dagens Carson City). Området hadde svært få innbyggere inntil funnet av en stor sølvåre i 1959.

Gullrushet i California på midten av 1800-tallet gjorde at flere av de gamle handels- og utforskingsrutene i Nevada ble brukt av personer som kom fra østsiden av USA for å delta i gullrushet. Byen Virginia City sørøst for Reno vokste fram, og mange som dro mot California, slo leir her. Tilstrømmingen av skjerpere og bosettere gjorde at folketallet steg, og i 1861 ble Nevada skilt ut fra Utah-territoriet, og det nye Nevada-territoriet ble dannet.

Under den amerikanske borgerkrigen mellom 1861 og 1865 var det nyopprettede territoriet strategisk viktig. President Abraham Lincoln ønsket å innlemme territoriet som delstat, slik at han kunne få stemmene derfra til sitt gjenvalgsforsøk i 1864. I tillegg var Nevadas mineralforekomster viktige for unionen under krigen. Selv om Nevada bare hadde en femtedel av befolkningen som var nødvendig for å bli en delstat, godtok Kongressen ønsket, og i 1864, bare åtte dager før presidentvalget, ble den akseptert som USAs 36. delstat.

### 1900-tallet

*Se også: Nevada Test Site*
På starten av 1900-tallet ble det igjen funnet sølv i Nevada, denne gangen i nærheten av Tonopah, og det ble funnet kobberårer i Ely og gull i Goldfield sør for Tonopah. Flere skjerpere kom deretter til Nevada, og jernbaner ble bygget til disse områdene for å frakte malm. Tilgang til jernbane og lave fraktpriser førte til en oppgang i kvegdrift, og rancheiere i Nevada begynte med større produksjon.

Etter den store depresjonen i 1930-årene begynte Nevadas overgang til moderne økonomi. I 1931 ble gambling lovlig i Nevada igjen, etter at den ble forbudt i 1909, og det ble enklere å inngå skilsmisse. Reno ble etablert som et turistsenter og et sted for kasinoer og gambling. Nevada ble satt i søkelys blant kriminelle, som kunne tjene på prostitusjon og gambling i delstaten. Byggingen av Hooverdemningen i Coloradoelva mellom 1930 og 1936 var også viktig for økonomien i det sørlige Nevada.

Under den kalde krigen ble Nevada brukt som testområde for atomvåpen, og mellom 1951 og 1992 ble både atmosfæriske og underjordiske prøvesprengninger foretatt i de folketomme ørkenområdene i det sentrale Nevada. Soppskyer etter prøvesprengningene kunne bli sett mange mil unna, blant annet i Las Vegas. I dag er fremdeles store deler av ørkenområdene i Nevada militærområder, hvor Area 51 sannsynligvis er den mest kjente blant dem.

Økonomi
-------

| Økonomiske nøkkeltall | verdi |  % av BNP | År. kilde |
| --- | --- | --- | --- |
| BNP | USD 118,4 mrd |  | 2006, *Commerce Dept, Bureau of Economic Analysis, USA* |
| Arbeidsløshet | 4,2% |  | 2006, *Labor Dept, Bureau of Labor Statistics, USA* |
| Andel fattige | 10,1% |  | 2005-06, *Commerce Dept, Bureau of the Census, USA* |
| Inntekt per innb | USD 37.089 |  | 2006, *Commerce Dept, Bureau of Economic Analysis, USA* |

 Kilde: *The World Almanac 2008*, side 45 og 555-587.

Justis
------

Nevada praktiserer dødsstraff. Metoden som brukes er giftsprøyte

Kjente personer
---------------

* Andre Agassi
* Jenna Jameson
* Abby Dalton
* Thomas Ian Nicholas
* Brendon Urie
* Matthew Gray Gubler

Kjente band
-----------

* Imagine Dragons
* The Killers

Galleri
-------

* Las Vegas nordLas Vegas nord
* Nær inngangen til Cathedral Gorge State Park Nær inngangen til Cathedral Gorge State Park
* Nær begynnelsen av Miller Point Overlook trail Nær begynnelsen av Miller Point Overlook trail
* Cathedral Gorge State Park sett fra Miller Point OverlookCathedral Gorge State Park sett fra Miller Point Overlook
* Det kjente «Welcome to Fabulous Las Vegas»-skiltet i Las VegasDet kjente «Welcome to Fabulous Las Vegas»-skiltet i Las Vegas
* Hooverdammen og Lake Mead på Coloradelven, på grensen mellom Nevada og Arizona.Hooverdammen og Lake Mead på Coloradelven, på grensen mellom Nevada og Arizona.
* Artemisia tridentata er Nevadas delstatsblomst i fjellkjeden Virgin Mountains.*Artemisia tridentata* er Nevadas delstatsblomst i fjellkjeden Virgin Mountains.
* Luksushotellet Bellagio, langs Las Vegas Strip i Paradise, sør for Las VegasLuksushotellet Bellagio, langs Las Vegas Strip i Paradise, sør for Las Vegas

Se også
-------

* Area 51

Referanser
----------

1. 1 2  «Nevada Geography». Worldatlas. Besøkt 11. september 2018.
2. ↑  «Driest States in America». Current Results. Besøkt 11. september 2018.
3. ↑  «Nevada Flora and fauna». City-Data.com.
4. 1 2 3 4  «Nevada - Plant and animal life». Encyclopædia Britannica. Besøkt 11. september 2018.
5. ↑  «More Black Bears Roaming the Lake Tahoe Area». 2 News. 15. august 2007. Arkivert fra originalen 11. september 2018. Besøkt 11. september 2018.
6. 1 2 3  «Nevada’s Animals». Nevada Department of Wildlife. Arkivert fra originalen 11. september 2018. Besøkt 11. september 2018.
7. ↑  «Mountain Bluebird - Nevada State Bird». State Symbols USA. Besøkt 11. september 2018.
8. ↑  «Community Facts». American FactFinder. Arkivert fra originalen 8. januar 2015. Besøkt 11. september 2018.
9. 1 2 3 4 5 6 7  «Nevada - History». Encyclopædia Britannica. Besøkt 11. september 2018.
10. 1 2 3  «History of Nevada». State of Nevada - Joint Information Center. Arkivert fra originalen 11. september 2018. Besøkt 11. september 2018.
11. ↑  «På denne dag». *Aftenposten*. 19. mars 2020. s. 51.
12. ↑  «Nevada Test Site». Atomic Heritage Foundation. Besøkt 11. september 2018.
13. ↑  «Dødsdømt fange tok sitt eget liv». *VG nett*. 6. januar 2019.

Eksterne lenker
---------------

* (en) Offisielt nettsted Rediger på Wikidata

* (en) Nevada – kategori av bilder, video eller lyd på Commons Rediger på Wikidata

* (en) Nevada – galleri av bilder, video eller lyd på Commons Rediger på Wikidata

|  |  | Oregons flagg Oregon / Idahos flagg Idaho (N) |  |  |
| Californias flagg California (V) |  | Utahs flagg Utah (Ø) |
|     ***Nevada***     |
|  |
|  |  | Arizonas flagg Arizona (SØ) |

| * v
* d
* r
Fylker i delstaten Nevada |
| --- |
| Nevadas flagg | Churchill **·** Clark  **·** Douglas **·** Elko **·** Esmeralda **·** Eureka **·** Humboldt **·** Lander **·** Lincoln **·** Lyon **·** Mineral **·** Nye **·** Pershing **·** Storey **·** Washoe **·** White Pine | USAs flagg |

| * v
* d
* r
USAs delstater og andre undernasjonale områder i USA |
| --- |
| Delstater | Alabama **·** Alaska **·** Arizona **·** Arkansas **·** California **·** Colorado **·** Connecticut **·** Delaware **·** Florida **·** Georgia **·** Hawaii **·** Idaho **·** Illinois **·** Indiana **·** Iowa **·** Kansas **·** Kentucky **·** Louisiana **·** Maine **·** Maryland **·** Massachusetts **·** Michigan **·** Minnesota **·** Mississippi **·** Missouri **·** Montana **·** Nebraska **·** Nevada **·** New Hampshire **·** New Jersey **·** New Mexico **·** New York **·** Nord-Carolina **·** Nord-Dakota **·** Ohio **·** Oklahoma **·** Oregon **·** Pennsylvania **·** Rhode Island **·** Sør-Carolina **·** Sør-Dakota **·** Tennessee **·** Texas **·** Utah **·** Vermont **·** Vest-Virginia **·** Virginia **·** Washington **·** Wisconsin **·** Wyoming | USAs flagg |
| Føderalt distrikt | District of Columbia |
| Oversjøiske territorier | Amerikansk Samoa **·** De amerikanske Jomfruøyer **·** Bakerøya **·** Guam **·** Howlandøya **·** Jarvisøya **·** Johnston Atoll **·** Kingman Reef **·** Midwayøyene **·** Navassaøya **·** Nord-Marianene **·** Palmyra Atoll **·** Puerto Rico **·** Wake Island |
| ISO 3166-2:US |

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** VIAF **·** GND **·** LCCN **·** ISNI **·** SUDOC **·** NLA **·** NKC **·** BNE **·** CiNii **·** GeoNames **·** BBC Things **·** MusicBrainz **·** GNIS
 |

Portal: USA